
PATVIRTINTA

Šakių rajono savivaldybės administracijos 
direktoriaus 2014 m. spalio 16 d. 
įsakymu Nr. AT-1030
PIRKIMO KOMISIJOS SOCIALINIO BŪSTO PIRKIMUI ORGANIZUOTI IR ATLIKTI DARBO REGLAMENTAS

I. BENDROSIOS NUOSTATOS
1. Komisija socialinio būsto pirkimui organizuoti ir atlikti (toliau – Komisija) sudaroma pirkimui skelbiamų derybų būdu organizuoti ir vykdyti. Socialinis būstas perkamas Šakių ir Lukšių seniūnijų teritorijose, vadovaujantis Lietuvos Respublikos Vyriausybės 2003 m. birželio 25 d. nutarimu Nr. 841 patvirtintu Žemės, esamų pastatų ar kitų nekilnojamųjų daiktų pirkimų arba teisių į šiuos daiktus įsigijimų tvarkos aprašu (toliau – Vyriausybės patvirtinta tvarka). 

2. Komisija savo veikloje vadovaujasi Vyriausybės patvirtinta tvarka, pirkimo ekonominiu ir socialiniu pagrindimu, pirkimo sąlygomis, šiuo reglamentu ir kitais teisės aktais.

3. Komisijos narys, prieš pradėdamas darbą komisijoje, turi pasirašyti nešališkumo deklaraciją ir konfidencialumo pasižadėjimą (1, 2 priedai). 

4. Komisija veikia ją sudariusios organizacijos vardu pagal jai suteiktus įgaliojimus.

5. Komisija vykdo tik raštiškas ją sudariusios organizacijos užduotis, susijusias su pirkimo organizavimu ir jo atlikimu, pagal jai suteiktus įgaliojimus.

6. Komisijos nariai ir komisiją sudariusios organizacijos pakviesti ekspertai negali teikti jokios informacijos tretiesiems asmenims apie kandidatų pasiūlymų turinį, išskyrus Lietuvos Respublikos teisės aktuose numatytus atvejus.

7. Komisija savo darbe vadovaujasi kandidatų lygiateisiškumu ir nediskriminavimo principu.
II. KOMISIJOS FUNKCIJOS

8. Komisija vykdo ją sudariusios organizacijos užduotis, susijusias su pirkimo procedūrų atlikimu.

9. Komisija organizuodama ir atlikdama pirkimą:
9.1. nagrinėja kandidatų pateiktus dokumentus;
9.2. priima sprendimą dėl kiekvieno paraišką pateikusio kandidato dokumentų;

9.3. vertina, lygina pateiktas paraiškas;
9.4. teikia kandidatams pirkimo dokumentų paaiškinimus ir patikslinimus;

9.5. derasi su kandidatais; 

9.6. nustato preliminarią kandidatų pateiktų paraiškų eilę, ją patvirtina ir priima sprendimą apie laimėjusį kandidatą; 

9.7. atlieka kitus veiksmus, numatytus Vyriausybės patvirtintose tvarkose, reikalingus pirkimui organizuoti ir vykdyti.
10. Komisija nuo jos sudarymo dienos gauna įgaliojimus šio reglamento 9 punkte numatytoms funkcijoms vykdyti.

III. KOMISIJOS TEISĖS IR PAREIGOS

11. Komisija, vykdydama jai pavestas funkcijas, turi teisę:

11.1. gauti iš Komisiją sudariusios organizacijos informaciją apie reikalingų nupirkti gyvenamųjų patalpų kiekį, lėšų, skirtų šioms gyvenamosioms patalpoms pirkti, sumą bei kitą informaciją, reikalingą pirkimams organizuoti ir vykdyti;

11.2. gavusi Komisiją sudariusios organizacijos sutikimą, kviesti ekspertus kandidatų pateiktoms paraiškoms nagrinėti;

11.3. prašyti, kad kandidatai paaiškintų pateiktas paraiškas; 

11.4. susipažinti su informacija, susijusia su kandidatų pateiktų paraiškų nagrinėjimu, aiškinimu, vertinimu ir palyginimu.

12. Komisija turi ir kitų teisių užduotims vykdyti, numatytų Vyriausybės patvirtintoje tvarkoje ar suteiktų Komisiją sudariusios organizacijos.

13. Komisijos nariai privalo:

13.1. vykdyti šiame reglamente nurodytas funkcijas ir Komisiją sudariusios organizacijos nustatytas užduotis;

13.2. vykdant funkcijas ir užduotis, laikytis Vyriausybės patvirtintos tvarkos;

13.3 įgaliotai institucijai ar Komisiją sudariusiai organizacijai pareikalavus, teikti savo veiksmų ir sprendimų, susijusių su pirkimu, paaiškinimus; 

13.4 neatskleisti informacijos, susijusios su atliktomis pirkimo procedūromis, jeigu jos atskleidimas prieštarauja įstatymams, teisėtiems perkančiosios organizacijos, įgaliotosios organizacijos ar kandidatų komerciniams interesams arba trukdo užtikrinti sąžiningą konkurenciją.

IV. KOMISIJOS DARBO ORGANIZAVIMAS

14. Komisija sprendimus priima posėdyje balsų dauguma (balsus skaičiuojant nuo posėdyje dalyvavusių Komisijos narių skaičiaus), balsuojant atviru vardiniu balsavimu. Komisijos posėdžiai ir priimami sprendimai teisėti, kai posėdyje dalyvauja daugiau kaip pusė visų Komisijos narių. Jeigu balsai pasiskirsto po lygiai, lemia Komisijos pirmininko balsas. Komisijos sprendimai įforminami protokolu, kurį pasirašo visi posėdyje dalyvavę jos nariai. Protokole nurodomi Komisijos priimtų sprendimų motyvai ir kiekvieno posėdyje dalyvavusio jos nario nuomonė. 

15. Komisijos veiklai vadovauja komisijos pirmininkas.

16. Komisijos pirmininką ir sekretorių skiria Komisiją sudariusios organizacijos vadovas ar jo įgaliotas asmuo.

17. Jei pirmininkas dėl svarbių priežasčių negali dalyvauti posėdyje, Komisiją sudariusi organizacija paskiria jį pavaduojantį Komisijos narį.

V. BAIGIAMOSIOS NUOSTATOS

18. Komisija veikia tol, kol įvykdo visas jai perkančiosios organizacijos nustatytas užduotis arba priimamas sprendimas nutraukti pirkimą. Komisija neatsako už pirkimo sutarties sudarymą ir jos vykdymą.
19. Komisija, priėmusi galutinį sprendimą dėl derybas laimėjusio kandidato arba pirkimo procedūrų nutraukimo, per nustatytą terminą pateikia perkančiajai organizacijai pirkimo ataskaitą ir parduodamų nekilnojamųjų daiktų dokumentus.
20. Komisijos nariai, ekspertai, kiti pirkimą vykdantys asmenys, pažeidę Vyriausybės patvirtintos tvarkos nuostatas, atsako Lietuvos Respublikos įstatymų ir kitų teisės aktų nustatyta tvarka.

